‘TVD’กดปุ่มเคาะราคาหุ้นขายกลางส.ค.
ที่ปรึกษา TVD เคาะราคาขายต้น ส.ค. หลังตระเวนโรดโชว์รายย่อยต่างจังหวัด
20 ก.ค. 2555

ที่ปรึกษา TVD เคาะราคาขายต้น ส.ค. หลังตระเวนโรดโชว์รายย่อยต่างจังหวัด 
นายสมภพ กีระสุนทรพงษ์ กรรมการผู้อำนวยการ บล.ฟินันเซีย ไซรัส ในฐานะที่ปรึกษาทางการเงินและแกนนำขายหุ้นเพิ่มทุนครั้งแรก (IPO) ของบริษัท ทีวีไดเร็ค (TVD) เปิดเผยว่า ต้นเดือน ส.ค.นี้ จะกำหนดราคาเสนอขาย TVD จำนวน 57.92 ล้านหุ้นได้ หลังจากไปนำเสนอข้อมูล (โรดโชว์) กับนักลงทุนรายย่อยต่างจังหวัดวันที่ 26–31 ก.ค.นี้ และเปิดให้จองซื้อกลางเดือน ส.ค. เข้าตลาดหลักทรัพย์เอ็ม เอ ไอ ปลายเดือน ส.ค. 
“จังหวะการเข้าตลาดของ TVD ไม่ใช่เรื่องสำคัญ เพราะตลอด 2 ปีที่ผ่านมา หุ้นไอพีโอที่เข้าตลาดเอ็ม เอ ไอได้รับการตอบรับจากนักลงทุนอย่างดี สะท้อนความต้องการหุ้นที่มีอัตราการเติบโตสูงให้ผลตอบแทนดี”
สำหรับ TVD เป็นผู้นำตลาดโฮมช็อปปิ้งเป็นมีเดียในไทยที่มีทุกช่องทางการจำหน่าย 
นายทรงพล ชัญมาตรกิจ ประธานเจ้าหน้าที่บริหาร TVD กล่าวว่า 3 ปีข้างหน้า (2556-2558) คาดว่ารายได้จะเติบโตเฉลี่ยปีละ 20% แม้ในปีนี้จะเติบโตไม่ถึง 20% จากปีก่อนที่มีรายได้ 1,906 ล้านบาท เพราะเป็นช่วงที่เตรียมตัวเข้าตลาดหลักทรัพย์มีค่าใช้จ่ายเพิ่มขึ้น แต่ 3 ปีที่ผ่านมามีรายได้โตเฉลี่ย 40-50%
สำหรับเงินที่ได้จากการระดมทุนแบ่งเป็นเงินทุนหมุนเวียน 50% และอีก 50% ใช้สำหรับลงทุนในบริษัทย่อย ทีวีไดเร็ค อินโดไชน่า ที่ถือหุ้น 99.99% ซึ่งประกอบธุรกิจลงทุน (โฮลดิ้ง) มีธุรกิจอยู่ในลาว กัมพูชา และมาเลเซีย โดยปีนี้ทีวีไดเร็ค อินโดไชน่า คาดว่าจะใช้เงินลงทุนราว 40-50 ล้านบาท มีแผนจะไปลงทุนเพิ่มเติมในเวียดนามในปลายปีนี้ ส่วนในอนาคตมองที่อินโดนีเซียและสิงคโปร์ด้วย